**POROČILO O DELU ČEBELARSKEGA DRUŠTVA PONIKVA**

**ZA LETO 2019**

Čebelarsko društvo Ponikva (v nadaljevanju ČD Ponikva) neguje in ohranja dolgoletno tradicijo čebelarstva na območju Krajevne skupnosti Ponikva in bližnje okolice. Začetki organiziranega čebelarstva na Ponikvi segajo v leto 1921, kot samostojno uradno registrirano društvo pa deluje od leta 1992. ČD Ponikva je vključeno v Čebelarsko zvezo Slovenije. Članstvo v društvo se iz leta v leto povečuje. Trenutno je v društvo včlanjenih 43 članov, od teh so 4 učenci čebelarskega krožka na OŠ Blaža Kocena Ponikva. Žal smo spomladi (23. marca) izgubili našega najstarejšega člana in dolgoletnega blagajnika društva g. Antona Božiča.

Čebelarsko društvo Ponikva je na rednem letnem občnem zboru dne 02. 02. 2019 sprejelo program dela in finančni plan za leto 2019. ČD Ponikva je namene in cilje delovanja v letu 2019 izpolnila na naslednjih področjih.

1. **Delovanje organov ČD Ponikva v letu 2019:**

- Upravni odbor društva se je sestal na 4. rednih sejah, na katerih je bila obravnavana obdobna realizacija plana dela, finančnega plana in bodoče aktivnosti društva.

- Nadzorni odbor je imel v letu 2019 eno redno sejo, Častno razsodišče v letu 2019 ni imelo nobene seje, ker za to ni bilo izkazane potrebe.

1. **Promocijska dejavnost ČD Ponikva**:

-dne 13. aprila 2019 smo se čebelarji ČD Ponikva udeležili prireditve »Šent jurjevo 2019«, ki je potekala v Šentjurju, kjer smo se na posebni stojnici predstavili z našim medom in promocijskim materialom.

- dne 27. aprila 2019 je potekal pri čebelarju g. Dejanu Podkrajšku na Ponikvi »Dan odprtih vrat slovenskih čebelarjev«, katerega se je udeležilo precej otrok Vrtca Ponikva in učencev iz čebelarskega krožka na OŠ, ter nekaj krajanov in čebelarjev. Čebelar Dejan Podkrajšek je ob tej priložnosti postavil manjši šotor in razkazal svoje čebelarstvo, društvo pa je poskrbelo za pogostitev.

-dne 25. maja 2019 so se učenci čebelarskega krožka, skupaj z mentorjem g. Dejanom Podkrajškom, udeležili državnega čebelarskega tekmovanja v Beltincih. Bili so zelo uspešni, saj so vsi osvojili odličja (2 srebrni in 1 bronasto)

-dne 18. maja 2019 se je 11 naših članov udeležilo vseslovenskega čebelarskega praznika in hkrati praznovanja II. svetovnega dneva čebel v Ravnah na Koroškem. Potovali smo z avtobusom, skupaj s člani ČD Šentjur.

- dne 27. julija 2019 smo v Vodulah (Dramlje) pri čebelnjaku ge. Marjetke in g. Jureta Centrih, organizirali srečanje čebelarjev (2. čebelarski piknik), hkrati pa smo izvedli še delavnico o načinih ožičenja satnih okvirjev. Srečanja se je udeležilo 29 čebelarjev in njihovih partnerje, ter 3 otroci iz čebelarskega krožka.

- dne 10. novembra 2019 smo v okviru prireditve »Martinov dnevi« , na posebni stojnici na ploščadi pred cerkvijo na Ponikvi, predstavili našo dejavnost z pokušino in prodajo medu, ter razdeljevali promocijski material.

- dne 15. novembra 2019 smo sodelovali pri organizaciji 13. tradicionalnega slovenskega zajtrka za otroke Vrtca in učence OŠ na Ponikvi. Ob tej priložnosti smo jim podarili 9 velikih kozarcev medu, ki smo ga pridobili v učnem čebelnjaku. Isti dan je približno 250 otrok iz vrtca in osnovne šole skupaj zapelo Slakovo pesem »Čebelar« v okviru promocijske akcije ČZS.

- v mesecu novembru smo izdali stenski koledar z fotografijami nekaterih naših dogodkov. Odziv nanj je bil nad pričakovanji, saj smo z njegovo delitvijo zbrali kar nekaj prostovoljnih prispevkov za nabavo društvenega prapora.

**3. Izobraževalna dejavnost ČD Ponikva:**

Posebnega strokovnega izobraževanja samo za naše člane v letu 2019 nismo dobili odobrenega , smo se pa posamično udeležili strokovnih izobraževanj, ki so jih organizirala druga čebelarska društva (Šentjur, Šmarje, Vojnik, Celje).

- ga. Marjetka Centrih se je dne 14. februarja 2019 v Lukovici udeležila usposabljanja iz blagajniškega poslovanja.

- dne 05. oktobra 2019 smo za člane društva in njihove žene (partnerke) organizirali strokovno ekskurzijo v Avstrijo (Koroška), kjer smo si v kraju Pliberk, ogledali čebelarski center koroških Slovencev. Prijazen čebelar, koroški Slovenec gospod Gril, ki nas je vseskozi spremljal, nam je v Šmihelu pokazal njihov medoviti vrt, nato pa še arheološki muzej in grad v Globasnici. Ekskurzije se je udeležilo 35 čebelarjev in njihovih partnerjev, od teh so bili tudi 3 otroci iz čebelarskega krožka na OŠ. Stroške ekskurzije smo delno pokrili s sredstvi društva (prevoz), delno pa so jih poravnali sami udeleženci (ostali stroški).

- dne 15. novembra 2019 smo po medenem zajtrku v osnovni šoli opravili še eno urna predavanja iz čebelarstva za otroke 1.,2., in 3. razreda (g. Strašek, ga. Petek in g. Špur). G. Šibal je opravil enako predavanje še v višjih oddelkih Vrtca Ponikva. Vsem otrokom v teh razredih smo podarili še zgibanko o čebelah, ki smo jo prejeli od ČZS.

**4. Šolski učni čebelnjak**

V učnem čebelnjaku je gospodar g. Dobrajc Slavko opravil dva točenja medu. Vsega skupaj je natočil 52 velikih kozarcev medu, katere smo večinoma podarili našim donatorjem (Meja, Sadjarstvo Mastnak), in ostalim (OŠ, Vrtec), nekaj pa prodali na stojnicah. 20 kozarcev pa smo porabili za prelitje v manjše kozarce, ki smo jih, poleg koledarja, podarili darovalcem prostovoljnih prispevkov za prapor.

**5. Ostalo**

**-** rednega letnega občnega zbora ČZS v Lukovici se je dne 06. aprila 2019 udeležil delegat g. Slavko Špur.

-praznovanja 50 letnice delovanja Čebelarske zveze Spodnje Savinjske doline, sta se dne 21.06.2019 v Žalcu, udeležila ga. Marjetka in d. Jure Centrih.

- regijskega posveta dne 07. novembra 2019 v Šmartnem ob Paki sta se udeležila delegata g. Jože Strašek in g. Slavko Špur.

- marca 2019 smo registrirali svojo spletno domeno. Gospod Sandi Potočnik je brezplačno oblikoval in vzpostavil našo spletno stran, na kateri predstavljamo našo dejavnost tako čebelarjem, kot tudi ostalim.

- dne 17.aprila 2019 smo s strani Ministrstva za kmetijstvo, gozdarstvo in prehrano prejeli odločbo, s katero je bil našemu društvu podeljen status nevladne organizacije, ki deluje v javnem interesu na področju kmetijstva. Ta status nam med drugimi ugodnostmi omogoča tudi pridobitev dela dohodnine v višini do 0,5 %, ki jo prebivalci plačujejo v državni proračun. Žal pa za leto 2019 še ne bomo mogli koristiti te ugodnosti, saj se seznam upravičencev objavlja samo enkrat letno in je bil objavljen še preden je naša odločba postala pravnomočna.

- dne 14. maja 2019 smo prejeli nove čebelarske obleke, ki jih je izdelalo Krojaštvo Šmigoc. Za nabavo oblek se je odločilo 11 naših članov, ki so jih v veči meri tudi sami financirali. Iz sredstev društva smo plačali skupaj 805,20 EUR, (cene klobukov), ostalo pa je plačal vsak sam (cena obleke brez DDV je znašala 360,00 EUR). Večino sredstev, ki smo jih namenili za klobuke je prispevala KS Ponikva in GOŠ (potom pogodbe o oglaševanju). Tudi v letošnjem letu bomo sofinancirali nakup novih oblek v enakem deležu, kot je bil do sedaj, v kolikor se bodo naši člani za nakup odločili. Naš cilj namreč je, da bi do leta 2021, ko bomo praznovali 100 letnico organiziranega čebelarstva na Ponikvi, imeli vsi čebelarji našega društva nove čebelarske obleke.

**6. Zaključek**

Na koncu lahko zaključimo, da je 20. december 2017 za vedno zaznamoval Slovenijo, predvsem slovensko čebelarstvo, saj je na ta dan Generalna skupščina OZN soglasno podprla slovensko pobudo in razglasila 20. maj za svetovni dan čebel. Od takrat dalje se je namreč v Sloveniji, pa tudi drugod v EU močno okrepila zavest o pomenu čebel pri opraševanju in o njihovi ogroženosti v svetu. Tako je Odbor državnega zbora za kmetijstvo, gospodarstvo in prehrano, na svoji seji dne 05.09.2019, pod točko dnevnega reda : » Nujni ukrepi v čebelarstvu«, sprejel več sklepov, s katerimi se med drugim predlaga, da: MKGP nadaljuje z aktivnostmi za razglasitev ogroženosti čebel v okviru zakonodajnih aktov EU; da bo mogoče za zdravila za zdravljenje varoze pri čebelah, obračunati znižano stopnjo DDV; da naj MKGP nadaljuje aktivnosti za označevanje porekla medu po državi izvora v EU; da MKGP pristopi k oblikovanju pomoči čebelarjem v primeru, da podatki o pridelku medu, ki jih pripravlja Opazovalno napovedovalna služba pri ČZS izkazujejo slabo letino, primerljivo s pridelavo medu v letu 2017., itd.. Konec koncev je prvi konkretni rezultat svetovnega dneva čebel tudi, da je EU spoznala pomen čebel in čebelarstva in za naslednje obdobje v okviru EU-ukrepov za področje čebelarstva predlaga 70 % več sredstev!

Seveda pa sam ponos in lepe besede ne bodo pomagali čebelam in čebelarjem. Čebelarji si predvsem želimo, da se čim prej čebele razglasijo za ogrožene po vsem svetu in zatem sprejmejo programi, ki bodo dolgoročno zagotavljali njihov obstoj. Naše misli in dejanja pa morajo biti usmerjene predvsem na naše čebele, na njihovo zdravje in razvoj in kako našim uporabnikom ponuditi kakovosten in neoporečen med in ostale čebelarske pridelke. Seveda nam ne more biti vseeno, da nekateri čebelarji ne upoštevajo Smernic dobrih higienskih navad v čebelarstvu in v svojem čebelarstvu za zatiranje zajedavcev in zdravljenje bolezni uporabljajo nedovoljena zdravila kot so npr. antibiotiki. Veseli smo, da v Sloveniji sistem nadzora zelo dobro deluje, sama nedopustna uporaba antibiotikov v lanskem letu pa je vredna najostrejše obsoje, saj zaradi treh čebelarjev, ki so kršili pravila, pade črna luč na vse slovenske čebelarje in slovensko čebelarstvo, ki ga ves svet ceni, spoštuje in mu je za zgled. V čebelarstvu imamo kodeks pravilnega ravnanja in vsaka senca dvoma na res ugledno slovensko čebelarstvo je nepotrebna.

Še vedno se žal dogaja, da se zelo malo naših članov udeležuje izobraževanj in strokovnih predavanj, tako iz tehnologije čebelarjenja, kot tudi iz področja zdravstvenega varstva čebel, kar je ob izdajah novih zdravil, postalo že skoraj nujno. Sicer pa je bilo leto 2019 po čebelarski plati podpovprečno leto. Ni bilo velikih zimskih izgub, spomladanski razvoj čebel je bil razmeroma dober, žal pa nam je slabo vreme, predvsem dež in veter v maju, pobralo cvetlično pašo, pa tudi kostanjeve je bilo zelo malo. Se je pa v veliki meri na našem območju pojavilo medenje smreke, ki ga je povzročila rdečerjava puhasta ušica, čigar med je kristaliziral takoj po vnosu v panje, zato ga čebelarji nismo mogli iztočiti. Seveda pa sedaj vsi čebelarji s nestrpnostjo pričakujemo novo čebelarsko sezono, za katero vam želim, da bi bilo obilo paše in da bi imeli zdrave čebelje družine. Na koncu se še posebej zahvalim vsem čebelarjem in zunanjim sodelavcem, ki ste z veliko vnemo, veseljem in z nesebičnim delom pomagali, da je naše društvo preseglo sprejet program dela. Seveda si želim, da bi bili tudi v bodoče tako povezani in enotni.

Naj medi!

Predsednik ČD Ponikva: Slavko Špur